Die Pos | Crime | Bela-Bela-inwoners loop deur onder boewe wat bankkaarte kloon
Bela-Bela-inwoners loop deur onder boewe wat bankkaarte kloon
17 November 2017 l Andries van der Heyde l Views: 245 l 4 months ago
Twee inwoners van Bela-Bela het die afgelope tyd slagoffers geword van bankkaartbedrog toe hul bankkaarte gekloon en deur die boosdoeners gebruik is.
Dries van Zyl het aan die begin van Oktober vermoed iets is nie pluis nie nadat hy by die FNB-kitsbank by die Bela Mall op die dorp geld getrek het.
"'n Week nadat ek daar was, het ek een na die ander SMS-kennisgewing ontvang dat my kaart elders gebruik is, maar ek was steeds in besit van my bankkaart." Hy het vermoed dat bedrieërs sy kaart gekloon het.
Hy het ook nie die ondernemings waar die transaksies gedoen is, op die kennisgewings herken nie. Die skurke het só lekker inkopies gedoen dat Van Zyl R148 000 kwyt is, het hy gesê.
Hy het die aangeleentheid onder sy bank se aandag gebring en die bank is stelselmatig besig om hom terug te betaal, het hy gesê. Hy het nie 'n klag by die polisie geopen nie omdat hy nie vertroue in hulle het nie, het hy aan Die Pos gesê.
Melanie de Witt, ook van Bela-Bela, was die jongste slagoffer nadat sy op Sondag, 5 November, by die Absa-kitsbank by die Bela Mall was.
Sy het tussen 11:00 en 12:00 dié dag geld getrek, maar niks het op daardie stadium verdag gelyk nie.
"Ek het my foon ongeveer 12:30 weer opgetel en gesien dat daar 15 transaksies op my kaart gedoen is."
Volgens haar het die transaksiekennisgewings, wat duisende rande beloop het, aangedui dat dit in die Boksburg-omgewing gedoen is. Sy was ook nog in besit van haar oorspronklike bankkaart.
Sy het die bedrog by haar bank, asook die polisie aangemeld. Die bank het haar gelukkig reeds terugbetaal.
Sers. Hester van Zyl, polisiewoordvoerder op die dorp, het by navraag gesê soortgelyke gevalle, asook ander misdade, kan meer weer word in aanloop tot Desember.
"Mense moet meer waaksaam wees en nie nalatig in die openbaar wees nie. Sy het gevra dat verdagte aktiwiteite so gou moontlik aangemeld word en dat mense by hul plaaslike veiligheidstrukture inskakel.